L 56/28
BG
Официален вестник на Европейския съюз
23.2.2023 г.
3.
СЪСТАВЯНЕ НА СПИСЪК НА НЕСЪТРУДНИЧЕЩИ ТРЕТИ ДЪРЖАВИ (21)
С оглед на направените заключения по отношение на Камерун, в съответствие с член 33 от Регламента относно ННН риболов посочената държава следва да бъде добавена в списъка на несътрудничещите трети държави, съставен с Решение за изпълнение 2014/170/ЕС.
Ето защо посоченото решение следва да бъде съответно изменено.
(22)
Включването на Камерун в списъка на несътрудничещите държави в борбата срещу ННН риболов води до прилагането на мерките, предвидени в член 38 от Регламента относно ННН риболов.
Съгласно член 38, параграф 1 от Регламента относно ННН риболов се предвижда забрана на вноса на рибни продукти, уловени от кораби, плаващи под знамето на несътрудничещи трети държави.
В случая с Камерун тази забрана следва да обхваща всички запаси и видове, определени в член 2, точка 8 от Регламента относно ННН риболов, тъй като липсата на подходящи мерки, приети във връзка с ННН риболов, която води до определянето на Камерун за несътрудничеща трета държава, не се ограничава до даден запас или вид.
(23)
Следва да се отбележи, че ННН риболовът, inter alia, намалява рибните запаси, унищожава морските местообитания, пречи на опазването и устойчивото използване на морските ресурси, нарушава конкуренцията, застрашава продоволствената сигурност, поставя спазващите правилата рибари в неизгодно положение и отслабва крайбрежните общности.
С оглед на обхвата на проблемите, свързани с ННН риболова, Съюзът счита за необходимо мерките по отношение на Камерун като несътрудничеща трета държава да бъдат приложени бързо.
Поради това настоящото решение следва да влезе в сила в деня след деня на публикуването му в Официален вестник на Европейския съюз.
(24)
Ако Камерун докаже, че положението, дало основание за включването му в списъка, е коригирано, Съветът, като действа с квалифицирано мнозинство по предложение на Комисията, следва да го заличи от списъка на несътрудничещите трети държави в съответствие с член 34, параграф 1 от Регламента относно ННН риболов.
Такова решение за заличаване от списъка следва да вземе предвид и това дали Камерун е приела конкретни мерки, които могат да доведат до трайно подобряване на положението,
ПРИЕ НАСТОЯЩОТО РЕШЕНИЕ:
Член 1 В приложението към Решение за изпълнение 2014/170/ЕС се добавя Република Камерун.
Член 2 Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 20 февруари 2023 година.
За Съвета Председател J. BORRELL FONTELLES